CELEX: 32021Q0628(01)
Language: fi
Date: 2021-04-19 00:00:00
Title: Johtokunnan päätös rekisteröityjen tiettyjen oikeuksien rajoittamista Euroopan ympäristökeskuksen toimintaan liittyvän henkilötietojen käsittelyn yhteydessä koskevista sisäisistä säännöistä

28.6.2021   
               
               
                  FI
               
               
                  Euroopan unionin virallinen lehti
               
               
                  L 228/3
               
            
         Johtokunnan päätös rekisteröityjen tiettyjen oikeuksien rajoittamista Euroopan ympäristökeskuksen toimintaan liittyvän henkilötietojen käsittelyn yhteydessä koskevista sisäisistä säännöistä
         EUROOPAN YMPÄRISTÖKESKUKSEN JOHTOKUNTA, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta 23 päivänä lokakuuta 2018 annetun Euroopan parlamentin ja neuvoston asetuksen (EU) 2018/1725 (1) ja erityisesti sen 25 artiklan,
         ottaa huomioon Euroopan ympäristökeskuksesta sekä ympäristöä koskevasta Euroopan tieto- ja seurantaverkostosta 23 päivänä huhtikuuta 2009 annetun Euroopan parlamentin ja neuvoston asetuksen (EY) N:o 401/2009 (kodifioitu toisinto) (2) ja erityisesti sen 8 artiklan,
         ottaa huomioon Euroopan tietosuojavaltuutetun (”EDPS”) 13 päivänä maaliskuuta 2020 antaman lausunnon ja EDPS:n ohjeet asetuksen (EU) 2018/1725 25 artiklasta ja sisäisistä säännöistä,
         on kuullut henkilöstökomiteaa
         sekä katsoo seuraavaa:
         
                     (1)
                  
                  
                     Euroopan ympäristökeskuksella (jäljempänä ’keskus’) on valtuudet tehdä hallinnollisia tutkimuksia, toteuttaa kurinpitomenettelyjä edeltäviä menettelyjä, kurinpitomenettelyjä ja keskeyttämismenettelyjä neuvoston asetuksessa (ETY, Euratom, EHTY) N:o 259/68 esitettyjen Euroopan unionin virkamiehiin sovellettavien henkilöstösääntöjen ja unionin muuhun henkilöstöön sovellettavien palvelussuhteen ehtojen (jäljempänä ’henkilöstösäännöt’) (3) ja hallinnollisten tutkimusten ja kurinpitomenettelyjen suorittamisesta 15 päivänä helmikuuta 2013 tehdyn Euroopan ympäristökeskuksen johtokunnan päätöksen mukaisesti. Tarvittaessa se myös ilmoittaa tapauksista Euroopan petostentorjuntavirastolle.
                  
               
                     (2)
                  
                  
                     Keskuksen työntekijöiden on ilmoitettava mahdollisesti laittomista toimista, muun muassa petoksista ja korruptiosta, jotka vahingoittavat unionin etuja. Työntekijöiden on myös ilmoitettava työtehtävien hoitamiseen liittyvästä käytöksestä, joka voidaan katsoa unionin virkamiesten velvollisuuksien vakavaksi noudattamatta jättämiseksi. Tästä määrätään väärinkäytösten paljastamista koskevista suuntaviivoista 24 päivänä huhtikuuta 2018 annetussa Euroopan ympäristökeskuksen johtokunnan päätöksessä (päätös EEA/MB/2018/011).
                  
               
                     (3)
                  
                  
                     Keskus on ottanut käyttöön toimintaperiaatteet, joilla ehkäistään ja käsitellään tehokkaasti tosiasialliset tai mahdolliset tapaukset, jotka koskevat työpaikkakiusaamista tai seksuaalista häirintää työpaikalla, ihmisarvon suojelua ja työpaikkakiusaamisen ja seksuaalisen häirinnän ehkäisemistä koskevista Euroopan ympäristökeskuksen toimintaperiaatteista 13 päivänä kesäkuuta 2017 annetun johtokunnan päätöksen mukaisesti (päätös EEA/MB/2017/011). Päätöksessä vahvistetaan epävirallinen menettely, jonka avulla häirinnän oletettu kohde voi ottaa yhteyttä keskuksen uskottuihin neuvonantajiin.
                  
               
                     (4)
                  
                  
                     Keskuksen toiminnasta tehdään sekä sisäisiä että ulkoisia tarkastuksia.
                  
               
                     (5)
                  
                  
                     Keskus tekee tällaisten hallinnollisten tutkimusten ja tarkastusten yhteydessä yhteistyötä muiden unionin toimielinten, elinten ja laitosten kanssa.
                  
               
                     (6)
                  
                  
                     Keskus voi tehdä yhteistyötä kolmansien maiden kansallisten viranomaisten ja kansainvälisten järjestöjen kanssa joko niiden pyynnöstä tai omasta aloitteestaan.
                  
               
                     (7)
                  
                  
                     Keskus voi myös tehdä yhteistyötä EU:n jäsenvaltioiden viranomaisten kanssa joko niiden pyynnöstä tai omasta aloitteestaan.
                  
               
                     (8)
                  
                  
                     Keskus on osallisena Euroopan unionin tuomioistuimessa käsiteltävissä asioissa, kun se joko esittää kanteen tuomioistuimeen, puolustaa tekemäänsä päätöstä, joka on saatettu tuomioistuimen käsiteltäväksi, tai on väliintulijana tehtäviinsä liittyvissä asioissa. Tässä yhteydessä keskusta voidaan vaatia pitämään salassa henkilötiedot, joita osapuolilta tai väliintulijoilta saadut asiakirjat sisältävät.
                  
               
                     (9)
                  
                  
                     Tehtäviensä suorittamiseksi keskus kerää ja käsittelee tietoja ja henkilötietojen ryhmiä, mukaan lukien luonnollisten henkilöiden tunnistetietoja, yhteystietoja, ammatillista asemaa ja tehtäviä koskevia tietoja, tietoja yksityisestä ja ammatillisesta toiminnasta ja suorituskyvystä ja taloudellisia tietoja. Keskus toimii rekisterinpitäjänä.
                  
               
                     (10)
                  
                  
                     Asetuksen (EU) 2018/1725 (jäljempänä ’asetus’) mukaisesti keskuksen on siksi annettava rekisteröidyille tietoa kyseisistä käsittelytoimista ja kunnioitettava näiden oikeuksia rekisteröityinä.
                  
               
                     (11)
                  
                  
                     Keskuksen voi olla tarpeen sovittaa kyseiset oikeudet yhteen hallinnollisen tutkinnan, tarkastusten, tutkimusten sekä tuomioistuinmenettelyjen tavoitteiden kanssa. Sen on ehkä myös punnittava rekisteröidyn oikeuksia suhteessa muiden rekisteröityjen perusoikeuksiin ja -vapauksiin. Tämän vuoksi asetuksen 25 artiklassa säädetään tiukoin edellytyksin keskuksen mahdollisuudesta rajoittaa 14–22, 35 ja 36 artiklan soveltamista sekä 4 artiklan soveltamista siltä osin kuin sen säännökset vastaavat 14–20 artiklassa säädettyjä oikeuksia ja velvollisuuksia. Ellei rajoituksista säädetä perussopimusten perusteella annetussa säädöksessä, on otettava käyttöön sisäiset säännöt, joiden nojalla keskus voi rajoittaa kyseisiä oikeuksia.
                  
               
                     (12)
                  
                  
                     Keskuksen voi esimerkiksi olla tarpeen rajoittaa tietoja, joita se antaa rekisteröidylle tämän henkilötietojen käsittelystä hallinnollisen tutkimuksen alustavan arviointivaiheen tai itse tutkimuksen aikana, ennen kuin asia mahdollisesti hylätään tai se etenee kurinpitomenettelyä edeltävään vaiheeseen. Tietyissä olosuhteissa tällaisten tietojen antaminen voi vaikuttaa huomattavasti keskuksen mahdollisuuteen suorittaa tutkimus tehokkaasti esimerkiksi siksi, että asianomainen henkilö voi tuhota todisteita tai pyrkiä vaikuttamaan mahdollisiin todistajiin ennen kuin heitä on kuultu. Keskuksen voi olla tarpeen myös suojella todistajien ja muiden osallisena olevien henkilöiden oikeuksia ja vapauksia.
                  
               
                     (13)
                  
                  
                     Voi olla tarpeen pitää sellaista todistajaa tai väärinkäytöksen paljastajaa koskevat tiedot anonyymeina, joka on pyytänyt, että hänen henkilöllisyytensä salataan. Tällaisessa tapauksessa keskus voi kyseisten henkilöiden oikeuksien ja vapauksien suojaamiseksi päättää rajoittaa oikeutta saada tietoa kyseisten henkilöiden henkilöllisyydestä, tutustua heidän lausuntoihinsa tai muihin henkilötietoihin.
                  
               
                     (14)
                  
                  
                     Voi olla tarpeen pitää sellaista henkilöstön jäsentä koskevat tiedot luottamuksellisina, joka on ottanut yhteyttä keskuksen uskottuihin neuvonantajiin häirintämenettelyn yhteydessä. Tällaisissa tapauksissa keskus voi oletetun häirinnän kohteen, oletetun häirintään syyllistyneen ja kaikkien muiden asianosaisten henkilöiden oikeuksien ja vapauksien suojaamiseksi päättää rajoittaa oikeutta tutustua asiaan osallisten henkilöllisyyteen liittyviin tietoihin, lausuntoihin tai muihin henkilötietoihin.
                  
               
                     (15)
                  
                  
                     Keskuksen olisi sovellettava rajoituksia vain, jos ne ovat keskeisiltä osin perusoikeuksien ja -vapauksien mukaisia, ehdottoman välttämättömiä ja demokraattisessa yhteiskunnassa oikeasuhteisia toimenpiteitä. Keskuksen on esitettävä perusteet kyseisille rajoituksille.
                  
               
                     (16)
                  
                  
                     Keskuksen on osoitusvelvollisuuden periaatteen mukaisesti pidettävä kirjaa rajoitusten soveltamisesta.
                  
               
                     (17)
                  
                  
                     Kun keskus käsittelee tehtäviensä yhteydessä muiden organisaatioiden kanssa vaihdettuja henkilötietoja, keskuksen ja kyseisten organisaatioiden on kuultava toisiaan mahdollisista rajoitusten asettamisen syistä sekä rajoitusten tarpeellisuudesta ja oikeasuhteisuudesta, ellei tämä vaaranna keskuksen toimintaa.
                  
               
                     (18)
                  
                  
                     Asetuksen 25 artiklan 6 kohdassa rekisterinpitäjä velvoitetaan ilmoittamaan rekisteröidyille pääasialliset syyt rajoituksen soveltamiseen sekä se, että heillä on oikeus tehdä kantelu Euroopan tietosuojavaltuutetulle.
                  
               
                     (19)
                  
                  
                     Keskus voi asetuksen 25 artiklan 8 kohdan nojalla lykätä ilmoittamista syistä, joiden takia jotakin rajoitusta sovelletaan tiettyyn rekisteröityyn, tai jättää sen tekemättä tai evätä sen, jos se jollakin tavalla poistaisi rajoituksen vaikutuksen. Keskuksen on arvioitava tapauskohtaisesti, poistaisiko rajoituksesta ilmoittaminen rajoituksen vaikutuksen.
                  
               
                     (20)
                  
                  
                     Keskuksen on kumottava rajoitus heti, kun sen edellytykset eivät enää täyty, ja arvioitava näitä edellytyksiä säännöllisesti.
                  
               
                     (21)
                  
                  
                     Parhaan mahdollisen suojan takaamiseksi rekisteröityjen oikeuksille ja vapauksille ja asetuksen 44 artiklan 1 kohdan mukaisesti tietosuojavastaavaa olisi kuultava hyvissä ajoin kaikista mahdollisista sovellettavista rajoituksista, ja tietosuojavastaavan on tarkistettava, että niissä noudatetaan tätä päätöstä.
                  
               
                     (22)
                  
                  
                     Asetuksen 16 artiklan 5 kohdassa ja 17 artiklan 4 kohdassa säädetään poikkeuksista rekisteröityjen oikeuteen saada tietoja ja päästä tietoihin. Jos näitä poikkeuksia sovelletaan, keskuksen ei tarvitse soveltaa tämän päätöksen mukaista rajoitusta.
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Aihe ja soveltamisala
            
               1.   Tässä päätöksessä vahvistetaan säännöt niille edellytyksille, joiden täyttyessä keskus voi rajoittaa asetuksen 4, 14–22, 35 ja 36 artiklan soveltamista asetuksen 25 artiklan mukaisesti.
            
            
               2.   Rekisterinpitäjänä keskusta edustaa sen pääjohtaja, joka voi delegoida rekisterinpitäjän tehtävän keskuksessa siten, että se vastaa tiettyjen henkilötietojen käsittelytoimiin liittyviä operatiivisia vastuita.
            
         
         
            2 artikla
            Rajoitukset
            
               1.   Keskus voi tiukoin edellytyksin rajoittaa 14–22, 35 ja 36 artiklan soveltamista sekä 4 artiklan soveltamista siltä osin kuin sen säännökset vastaavat 14–20 artiklassa säädettyjä oikeuksia ja velvollisuuksia:
               
                           a)
                        
                        
                           asetuksen 25 artiklan 1 kohdan b, c, f, g ja h alakohdan mukaisesti, kun tehdään hallinnollisia tutkimuksia tai toteutetaan kurinpitomenettelyjä edeltäviä menettelyjä, kurinpitomenettelyjä tai keskeyttämismenettelyjä henkilöstösääntöjen 86 artiklan ja liitteen IX sekä hallinnollisten tutkimusten ja kurinpitomenettelyjen suorittamisesta 15 päivänä helmikuuta 2013 tehdyn Euroopan ympäristökeskuksen johtokunnan päätöksen mukaisesti, kun käsitellään sisäisiä ja ulkoisia kanteluja ja kun tapauksista ilmoitetaan Euroopan petostentorjuntavirastolle;
                        
                     
                           b)
                        
                        
                           asetuksen 25 artiklan 1 kohdan h alakohdan mukaisesti, kun varmistetaan, että keskuksen työntekijät voivat ilmoittaa tosiasioista luottamuksellisesti, kun heidän mielestään on kyse vakavista sääntöjenvastaisuuksista väärinkäytösten paljastamista koskevista suuntaviivoista 24 päivänä huhtikuuta 2018 annetun Euroopan ympäristökeskuksen johtokunnan päätöksen (päätös EEA/MB/2018/011) mukaisesti;
                        
                     
                           c)
                        
                        
                           asetuksen 25 artiklan 1 kohdan h alakohdan mukaisesti, kun varmistetaan, että keskuksen työntekijät voivat tehdä ilmoituksen uskotuille neuvonantajille häirintämenettelyn yhteydessä, ihmisarvon suojelua ja työpaikkakiusaamisen ja seksuaalisen häirinnän ehkäisemistä koskevista Euroopan ympäristökeskuksen toimintaperiaatteista 13 päivänä kesäkuuta 2017 annetun Euroopan ympäristökeskuksen johtokunnan päätöksen (päätös EEA/MB/2017/011) mukaisesti;
                        
                     
                           d)
                        
                        
                           asetuksen 25 artiklan 1 kohdan c, g ja h alakohdan mukaisesti, kun keskuksen osastojen tai toiminnan osalta toteutetaan sisäisiä tutkimuksia, mukaan luettuina tietosuojavastaavan asetuksen (EU) 2018/1725 45 artiklan 2 kohdan mukaisesti tekemät tutkimukset ja sisäisesti tai ulkoisella tuella (esim. EU:n toimielinten, elinten ja virastojen tietotekniikan kriisiryhmän avulla) toteutetut (tieto)turvatutkimukset;
                        
                     
                           e)
                        
                        
                           asetuksen 25 artiklan 1 kohdan c, d, g ja h alakohdan mukaisesti, kun annetaan apua muille unionin toimielimille, elimille ja laitoksille tai saadaan niiltä apua tai kun tehdään niiden kanssa yhteistyötä tämän kohdan a–d alakohdassa tarkoitettujen toimien yhteydessä ja asiaankuuluvien palvelutasosopimusten, yhteisymmärryspöytäkirjojen ja yhteistyösopimusten mukaisesti;
                        
                     
                           f)
                        
                        
                           asetuksen 25 artiklan 1 kohdan c, g ja h alakohdan mukaisesti, kun annetaan apua kolmansien maiden kansallisille viranomaisille ja kansainvälisille järjestöille tai saadaan niiltä apua tai tehdään yhteistyötä kyseisten viranomaisten ja järjestöjen kanssa joko niiden pyynnöstä tai omasta aloitteesta
                        
                     
                           g)
                        
                        
                           asetuksen 25 artiklan 1 kohdan c, g ja h alakohdan mukaisesti, kun annetaan apua EU:n jäsenvaltioiden viranomaisille tai saadaan niiltä apua tai tehdään niiden kanssa yhteistyötä joko niiden pyynnöstä tai omasta aloitteesta;
                        
                     
                           h)
                        
                        
                           asetuksen 25 artiklan 1 kohdan e alakohdan mukaisesti, kun käsitellään henkilötietoja asiakirjoissa, jotka on saatu osapuolilta tai väliintulijoilta Euroopan unionin tuomioistuimessa käsiteltävien menettelyjen yhteydessä.
                        
                     
                           i)
                        
                        
                           Rajoitusten on keskeisiltä osin oltava perusoikeuksien ja -vapauksien mukaisia, ja niiden on oltava demokraattisessa yhteiskunnassa välttämättömiä ja oikeasuhteisia.
                        
                     
            
               2.   Tarpeellisuuden ja oikeasuhteisuuden arviointi on tehtävä tapauskohtaisesti ennen rajoitusten soveltamista. Rajoituksia on rajoitettava siihen, mikä on ehdottoman välttämätöntä niiden tavoitteen saavuttamiseksi.
            
            
               3.   Keskus laatii vastuullisuuden edistämiseksi selosteen, jossa esitetään sovellettujen rajoitusten perusteet, 1 kohdan mukaisesti sovelletut perusteet sekä tarpeellisuutta ja oikeasuhteisuutta koskevan arvioinnin tulokset. Nämä selosteet ovat osa rekisteriä, joka on pyynnöstä annettava Euroopan tietosuojavaltuutetun käyttöön. Keskus laatii määräaikaiskatsauksia asetuksen 25 artiklan soveltamisesta.
            
            
               4.   Kun keskus käsittelee tehtäviensä yhteydessä muilta organisaatioilta saatuja henkilötietoja, sen on kuultava näitä organisaatiota mahdollisista syistä rajoitusten asettamiseen sekä kyseisten rajoitusten tarpeellisuudesta ja oikeasuhteisuudesta, ellei tämä vaaranna keskuksen toimintaa.
            
            
               5.   Kyseessä olevat tietoryhmät ovat ns. kovia tietoja (”objektiivisia” tietoja, kuten tunnistetietoja, yhteystietoja, ammatillisia tietoja, hallinnollisia tietoja, erityisistä lähteistä saatuja tietoja, sähköistä viestintää ja liikennettä koskevia tietoja) ja/tai ns. pehmeitä tietoja (tapaukseen liittyviä ”subjektiivisia” tietoja, kuten päättelyä, käyttäytymistietoja, arviointeja, suorituskykyä ja suoriutumista koskevia tietoja ja menettelyn tai toimen aiheeseen liittyviä tai sen yhteydessä esitettyjä tietoja).
            
         
         
            3 artikla
            Rekisteröityjen oikeuksiin ja vapauksiin kohdistuvat riskit
            
               1.   Rajoitusten määräämisen vuoksi rekisteröityjen oikeuksiin ja vapauksiin kohdistuvien riskien arviointi ja tiedot kyseisten rajoitusten soveltamisjaksosta on rekisteröitävä keskuksen asetuksen 31 artiklan mukaisesti ylläpitämään käsittelytoimien selosteeseen. Ne on rekisteröitävä myös kaikkiin kyseisistä rajoituksista asetuksen 39 artiklan mukaisesti tehtäviin tietosuojaa koskeviin vaikutustenarviointeihin.
            
            
               2.   Aina kun keskus arvioi rajoituksen tarpeellisuutta ja oikeasuhteisuutta, sen on otettava huomioon mahdolliset riskit rekisteröidyn oikeuksille ja vapauksille.
            
         
         
            4 artikla
            Suojatoimet ja säilytysajat
            
               1.   Keskuksen on toteutettava suojatoimia, joilla estetään sellaisten henkilötietojen väärinkäyttö, laiton pääsy niihin tai niiden siirto, joiden osalta rajoituksia sovelletaan tai voitaisiin soveltaa. Näiden suojatoimien on käsitettävä teknisiä ja organisatorisia toimenpiteitä, ja ne on tarvittaessa ilmoitettava yksityiskohtaisesti keskuksen sisäisissä päätöksissä, menettelyissä ja täytäntöönpanosäännöissä. Suojatoimiin on sisällytettävä seuraavat:
               
                           a)
                        
                        
                           roolien, vastuualueiden ja menettelyn eri vaiheiden selkeä määrittäminen;
                        
                     
                           b)
                        
                        
                           turvallinen sähköinen ympäristö, jolla estetään lainvastainen tai tahaton pääsy sähköisiin tietoihin tai niiden siirtäminen asiattomille; kaikki sähköiset tiedot on säilytettävä suojatussa tietoteknisessä sovelluksessa keskuksen turvallisuusvaatimusten mukaisesti, sekä erityisissä sähköisissä kansioissa, joiden käyttöoikeus on vain valtuutetulla henkilöstöllä. Asianmukaiset käyttöoikeustasot on myönnettävä yksilöllisesti;
                        
                     
                           c)
                        
                        
                           paperiasiakirjojen turvallinen säilytys ja käsittely; asiakirjoja on säilytettävä turvakaapeissa, joihin vain valtuutetulla henkilöstöllä on pääsy;
                        
                     
                           d)
                        
                        
                           rajoitusten asianmukainen seuranta ja niiden soveltamisen määräaikaistarkistus.
                        
                     
            
               2.   Edellä d alakohdassa tarkoitetut tarkistukset on tehtävä vähintään kuuden kuukauden välein.
            
            
               3.   Rajoitukset on poistettava heti, kun niitä oikeuttavat olosuhteet eivät enää ole voimassa.
            
            
               4.   Henkilötietoja säilytetään keskuksen voimassa olevien tietojen säilyttämistä koskevien sääntöjen mukaisesti, ja ne määritetään asetuksen 31 artiklaan perustuvissa tietosuojaselosteissa. Säilytysajan päättyessä henkilötiedot on poistettava, anonymisoitava tai arkistoitava asetuksen 13 artiklan mukaisesti.
            
         
         
            5 artikla
            Tietosuojavastaavan osallistuminen
            
               1.   Keskuksen tietosuojavastaavalle on ilmoitettava ilman aiheetonta viivytystä aina, kun rekisteröityjen oikeuksia rajoitetaan tämän päätöksen mukaisesti. Tietosuojavastaavalle on annettava pääsy asianomaisiin selosteisiin ja kaikkiin asiakirjoihin, jotka koskevat asian tosiseikkoja tai oikeudellisia seikkoja.
            
            
               2.   Keskuksen tietosuojavastaava voi pyytää rajoituksen soveltamisen uudelleentarkastelua. Keskuksen on ilmoitettava tietosuojavastaavalle kirjallisesti pyydetyn uudelleentarkastelun tuloksista.
            
            
               3.   Keskuksen on dokumentoitava tietosuojavastaavan osallistuminen rajoitusten soveltamiseen sekä se, mitä tietoa tietosuojavastaavalle annetaan.
            
         
         
            6 artikla
            Tietojen antaminen rekisteröidyille heidän oikeuksiensa rajoittamisesta
            
               1.   Keskuksen on sisällytettävä intranetissään julkaistuihin tietosuojaselosteisiin osio, jossa annetaan rekisteröidyille yleistä tietoa mahdollisuudesta rajoittaa rekisteröityjen oikeuksia 2 artiklan 1 kohdan mukaisesti. Tiedot koskevat sitä, mitä oikeuksia voidaan rajoittaa, rajoitusten mahdollisia syitä ja niiden mahdollista kestoa.
            
            
               2.   Keskuksen on ilmoitettava rekisteröidyille yksittäin kirjallisesti ja ilman aiheetonta viivytystä näiden oikeuksien käynnissä olevista tai tulevista rajoituksista. Keskuksen on ilmoitettava rekisteröidyille pääasiallisista syistä, joihin rajoituksen soveltaminen perustuu, rekisteröityjen oikeudesta ottaa tietosuojavastaavaan yhteyttä rajoituksen riitauttamiseksi ja rekisteröidyn oikeudesta tehdä kantelu Euroopan tietosuojavaltuutetulle.
            
            
               3.   Keskus voi lykätä rajoituksen syitä ja kanteluoikeutta Euroopan tietosuojavaltuutetulle koskevaa ilmoitusta, jättää sen tekemättä tai evätä sen, jos se poistaisi rajoituksen vaikutuksen. Tämän oikeutus arvioidaan tapauskohtaisesti. Keskuksen on annettava tiedot rekisteröidylle heti, kun ilmoitus ei enää poistaisi rajoituksen vaikutusta.
            
         
         
            7 artikla
            Henkilötietojen tietoturvaloukkauksesta ilmoittaminen rekisteröidylle
            
               1.   Jos keskuksen on ilmoitettava tietoturvaloukkauksesta asetuksen 35 artiklan 1 kohdan mukaisesti, se voi poikkeuksellisissa olosuhteissa rajoittaa kyseistä ilmoitusta kokonaan tai osittain. Sen on dokumentoitava muistioon rajoituksen syyt, sen 2 artiklan mukainen oikeudellinen perusta ja arviointi sen tarpeellisuudesta ja oikeasuhteisuudesta. Muistio toimitetaan Euroopan tietosuojavaltuutetulle henkilötietojen tietoturvaloukkauksesta ilmoitettaessa.
            
            
               2.   Jos rajoittamiselle ei enää ole syytä, keskuksen on ilmoitettava henkilötietojen tietoturvaloukkauksesta kyseessä olevalle rekisteröidylle ja ilmoitettava tälle rajoituksen pääasialliset syyt ja kerrottava rekisteröidyn oikeudesta tehdä valitus Euroopan tietosuojavaltuutetulle.
            
         
         
            8 artikla
            Sähköisen viestinnän luottamuksellisuus
            
               1.   Poikkeuksellisissa olosuhteissa keskus voi rajoittaa oikeutta sähköisen viestinnän luottamuksellisuuteen asetuksen 36 artiklan mukaisesti. Tällaisten rajoitusten on oltava Euroopan parlamentin ja neuvoston direktiivin 2002/58/EY (4) mukaisia.
            
            
               2.   Jos keskus rajoittaa oikeutta sähköisen viestinnän luottamuksellisuuteen, sen on ilmoitettava kyseessä olevalle rekisteröidylle pääasiallisista syistä, joihin rajoituksen soveltaminen perustuu ja rekisteröidyn oikeudesta tehdä kantelu Euroopan tietosuojavaltuutetulle.
            
            
               3.   Keskus voi lykätä rajoituksen syitä ja kanteluoikeutta Euroopan tietosuojavaltuutetulle koskevaa ilmoitusta, jättää sen tekemättä tai evätä sen, jos se poistaisi rajoituksen vaikutuksen. Tämän oikeutus arvioidaan tapauskohtaisesti.
            
         
         
            9 artikla
            Voimaantulo
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Hyväksytty johtokunnan kirjallisessa menettelyssä
            19. huhtikuuta 2021.
            
               Laura BURKE
               
                  Euroopan ympäristökeskuksen johtokunnan puheenjohtaja
               
            
         
         
            (1)  EUVL L 295, 21.11.2018, s. 39.
         
            (2)  EUVL L 126, 21.5.2009, s. 13.
         
            (3)  Neuvoston asetus (ETY, Euratom, EHTY) N:o 259/68, annettu 29 päivänä helmikuuta 1968, Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta ja komission virkamiehiin väliaikaisesti sovellettavista erityistoimenpiteistä (EYVL L 56, 4.3.1968, s. 1).
         
            (4)  Euroopan parlamentin ja neuvoston direktiivi 2002/58/EY, annettu 12 päivänä heinäkuuta 2002, henkilötietojen käsittelystä ja yksityisyyden suojasta sähköisen viestinnän alalla (sähköisen viestinnän tietosuojadirektiivi) (EYVL L 201, 31.7.2002, s. 37).